**IZVJEŠĆE O DRŽAVNOJ SMOTRI I NATJECANJU HRVATSKIH GLOBE ŠKOLA**

**ZADAR, 15. – 17. svibnja 2017.**

Održana je 20. Državna smotra i natjecanje hrvatskih GLOBE škola u Zadru, od 15. do 17. svibnja 2017. godine. Gostoljubivi domaćin bila je OŠ Zadarski otoci, također vrlo uspješna GLOBE škola i sjedište međužupanijskog vijeća za Dalmaciju.

Na smotri i natjecanju sudjelovalo je ukupno 128 učenika i 62 mentora, a sve je organiziralo i provelo 25 članova državnog povjerenstva.

U kategoriji **SMOTRE UČENIČKIH ISTRAŽIVAČKIH RADOVA**, ekipe iz 38 škola svoj su rad predstavile u pet usporednih sekcija. Ocjenjivačka su povjerenstva imala težak zadatak da između mnogo zanimljivih, kvalitetnih i vrijednih radova izdvoje najviše dva iznimno uspješna rada. Priznanja za iznimno uspješan školski istraživački projekt dobilo je 11 škola, odnosno 9 projekata jer su na 2 nagrađena projekta zajednički radile po dvije škole. Važno je reći i to da su sekcije predstavljanja projekata određene tematski i da u njima sudjeluju ekipe osnovnih i ekipe srednjih škola, a da je od 11 škola s osvojenim priznanjima 10 osnovnih škola. To pokazuje da ocjenjivačka povjerenstva, uz različite kriterije vrednovanja projekata, itekako uzimaju u obzir primjerenost pojedinog rada učeničkoj dobi.

U kategoriji **ORIJENTACIJSKOG GLOBE NATJECANJA** sudjelovale su ekipe 24 osnovne i 15 srednjih škola. Staza natjecanja obuhvatila je 5 kontrolnih točaka na kojima su učenici rješavali praktične i teoretske zadatke u kojima se tražila vještina primjene sadržaja Programa GLOBE. Služeći se zemljovidom, učenici su trebali pronaći zadane kontrolne točke, riješiti zadatke i stići na cilj u što kraćem vremenu. Stoga valja naglasiti da na uspjeh u orijentacijskom natjecanju utječe znanje, spretnost i fizička spremnost ekipe, suradnja u timu te vještina orijentacije u prostoru. Orijentacijsko natjecanje za pojedinu ekipu trajalo je od 56 do 105 minuta, a ekipe su startale prema izvučenom redoslijedu starta. Stoga na uspjeh ekipe može utjecati i izvučeni startni broj, odnosno vrijeme čekanja na startu. Zbog toga se naglašava da je GLOBE natjecanje ponajprije prijateljsko nadmetanje u kojem se učenicima i njihovim mentorima želi skrenuti pozornost na potrebu integriranja i primjene te međusobnog povezivanja školskog znanja sa specifičnim znanjima iz Programa GLOBE, na razvoj vještina, kritičkog i analitičkog mišljenja te na važnost timske suradnje i suradničkog učenja.

U orijentacijskom natjecanju vrijeme je korektivni čimbenik jer može utjecati samo na 20% ukupnog rezultata. Međutim, i vrijeme je važno jer govori o vještini snalaženja u prostoru, govori o sigurnosti koju učenici imaju u svoje znanje prilikom rješavanja zadataka te o uspješnosti funkcioniranja tima.

Državna je smotra i natjecanje GLOBE škola bila prigoda za dodjelu zahvalnica školama koje su proslavile **20 godina kontinuiranog rada u programu GLOBE**. To su škole:

|  |  |
| --- | --- |
| OŠ Antuna Mihanovića, Osijek  OŠ „Antun Mihanović“, Slavonski Brod  OŠ Belica, Belica  OŠ „Hugo Badalić“, Slavonski Brod  OŠ Matije Gupca, Gornja Stubica  OŠ Rikarda Katalenića Jeretova, Opatija  OŠ „Vladimir Nazor“, Virovitica | Gimnazija „Matija Mesić“, Slavonski Brod  Škola za medicinske sestre Vrapče, Zagreb  Tehnička škola Daruvar, Daruvar  Šumarska i drvodjeljska škola, Karlovac |

**Posebna je zahvalnica** uručena vokalno-instrumentalnom sastavu Tehničke škole Daruvar koji je obogatio program druženja sudionika tijekom završne večeri.